Deadpool-ster praat sy mond verby op Twitter
JY LEES NOU Deadpool-ster praat sy mond verby op Twitter
Dit lyk of Ryan Reynolds per ongeluk verklap het hy en sy vrou, Blake Lively, het nog ’n dogter ryker word.
Die akteur, wat op 23 Oktober 40 word, en die aktrise (29), het hul tweede kind in September by ’n hospitaal in Manhattan, New York, verwelkom.
Blake en Ryan het nie ’n woord oor die nuwe aankomeling gerep nie, maar dit lyk of die Deadpool-ster Vrydag op Twitter sy mond verbygepraat het. “Die bewertjie bokant my dogter se wiegie bestaan uit NuvaRings (’n geboortebeperkingsmetode) sodat sy kan onthou hoe gelukkig sy is,” het Ryan getwiet.
Bewonderaars het vinnig gereageer en baie van hulle het die twiet beskou as ’n bevestiging van die baba se geslag.
Dit is nie die eerste keer dat ’n Hollywood-ster kastig per ongeluk hul kind se geslag verklap nie. Ashton Kutcher (38) het vroeër vandeesmaand tydens ’n verskyning op Today verklap sy vrou, Mila Kunis (33), verwag ’n seun. Hulle het reeds ’n dogter genaamd Wyatt (2).
“Sy wys na Mila en sê iets soos ‘bababoetie’ wanneer sy na die maag wys en dan wys sy na haar pa en sê ‘bier’,” het hy vertel. “So ek dink sy begryp daar is iets in die maag, maar ek dink nie sy besef al dit gaan nie ’n plastiekpop wees nie.”
Ryan en Blake het nog ’n dogter, James, wat in Desember twee jaar oud word. Die nuus van Blake se swangerskap is in April bekendgemaak en in Mei het sy haar bababoepie vir die eerste keer vir die wêreld gewys.
Dit was tydens die wêreldbekendstelling van haar Woody Allen-rolprent, Café Society, by die Cannes-filmfees in Frankryk.
Blake en Ryan het nog nooit ’n geheim gemaak van hul begeerte om ’n groot gesin te hê nie. “Ek is een van vyf kinders; my man een van vier,” het Blake in Junie gesê tydens ’n onderhoud op die Amerikaanse ontbytprogram Today.
Sy het grappenderwys voortgegaan: “Ons is amptelik telers! Julle kan ons webtuiste besoek en dan sal ons julle van ons kinders gee.”